CELEX: 32007D0609
Language: lt
Date: 1189382400000
Title: 2007/609/EB: 2007 m. rugsėjo 10 d. Komisijos sprendimas dėl augalams ir augalų produktams kenksmingų organizmų kontrolės Prancūzijos užjūrio departamentuose, Azorų salose ir Madeiroje programų priemonių, kurios atitinka reikalavimus Bendrijos finansavimui gauti, apibrėžties (pranešta dokumentu Nr. C(2007) 4140)

15.9.2007   
            
            
               LT
            
            
               Europos Sąjungos oficialusis leidinys
            
            
               L 242/20
            
         
      KOMISIJOS SPRENDIMAS
   
   2007 m. rugsėjo 10 d.
   dėl augalams ir augalų produktams kenksmingų organizmų kontrolės Prancūzijos užjūrio departamentuose, Azorų salose ir Madeiroje programų priemonių, kurios atitinka reikalavimus Bendrijos finansavimui gauti, apibrėžties
   (pranešta dokumentu Nr. C(2007) 4140)
   (Tekstai autentiški tik prancūzų ir portugalų kalbomis)
   (2007/609/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2006 m. sausio 30 d. Tarybos reglamentą (EB) Nr. 247/2006, nustatantį specialias žemės ūkio priemones atokiausiems Sąjungos regionams (1), ypač į jo 17 straipsnio 3 dalies pirmos pastraipos antrą sakinį,
   kadangi:
   
               (1)
            
            
               Žemės ūkio kultūrų augalų sveikata Prancūzijos užjūrio departamentuose, Azorų salose ir Madeiroje yra susijusi su specifinėmis problemomis, kylančiomis dėl klimato ir šiuose regionuose esančių kenksmingų organizmų ypatybių. Susijusios valstybės narės priėmė šių organizmų kontrolės programas.
            
         
               (2)
            
            
               Reglamentu (EB) Nr. 247/2006 priimtos naujos taisyklės dėl Bendrijos įnašų, skirtų augalų sveikatos priemonėms atokiausiuose Sąjungos regionuose. Todėl reikėtų iš naujo apibrėžti priemones Prancūzijos užjūrio departamentuose, Azorų salose ir Madeiroje, kurioms gali būti suteiktas Bendrijos finansavimas, ir reikalavimus atitinkančias išlaidas.
            
         
               (3)
            
            
               Todėl 1993 m. rugsėjo 30 d. Komisijos sprendimas 93/522/EEB dėl augalams arba augaliniams produktams kenksmingų organizmų kontrolės Prancūzijos užjūrio departamentuose, Azorų salose ir Madeiroje programų priemonių, kurios atitinka reikalavimus Bendrijos finansavimui gauti, apibrėžties (2) turėtų būti pakeistas.
            
         
               (4)
            
            
               2000 m. gegužės 8 d. Tarybos direktyvoje 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (3) nustatytos apsaugos nuo augalams ir augaliniams produktams kenksmingų organizmų įvežimo į Bendriją ir išplitimo joje priemonės.
            
         
               (5)
            
            
               Todėl reikėtų panaikinti Sprendimą 93/522/EEB.
            
         
               (6)
            
            
               Šiame sprendime numatytos priemonės atitinka Augalų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šio sprendimo priede apibrėžtos kenksmingų organizmų kontrolės Prancūzijos užjūrio departamentuose, Azorų salose ir Madeiroje programų priemonės, kurios pagal Reglamento (EB) Nr. 247/2006 17 straipsnio 1 dalį atitinka reikalavimus Bendrijos finansavimui gauti.
   Tokios priemonės susijusios su visomis kenksmingų organizmų kontrolės programomis arba jų dalimi, kaip apibrėžta Direktyvos 2000/29/EB 2 straipsnio 1 dalies e punkte.
   2 straipsnis
   Sprendimas 93/522/EEB panaikinamas.
   Nuorodos į panaikintą sprendimą laikomos nuorodomis į šį sprendimą.
   3 straipsnis
   Šis sprendimas taikomas nuo 2007 m. sausio 1 d.
   4 straipsnis
   Šis sprendimas skirtas Prancūzijos Respublikai ir Portugalijos Respublikai.
   
      Priimta Briuselyje, 2007 m. rugsėjo 10 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 42, 2006 2 14, p. 1. Reglamentas su pakeitimais, padarytais Reglamentu (EB) Nr. 2013/2006 (OL L 384, 2006 12 29, p. 13).
   
      (2)  OL L 251, 1993 10 8, p. 35. Sprendimas su pakeitimais, padarytais Sprendimu 96/633/EB (OL L 283, 1996 11 5, p. 58).
   
      (3)  OL L 169, 2000 7 10, p. 1. Direktyva su paskutiniais pakeitimais, padarytais Komisijos direktyva 2007/41/EB (OL L 169, 2007 6 29, p. 51).
   
      PRIEDAS
      REIKALAVIMUS ATITINKANČIOS PRIEMONĖS IR IŠLAIDOS
      A   DALIS
      Reikalavimus atitinkančios priemonės
      
                  1.
               
               
                  Priemonės, susijusios su žiniomis apie fitosanitarinę padėtį vietoje:
                  
                              a)
                           
                           
                              oficialūs tyrimai ir apžvalgos, siekiant turėti geresnių žinių apie su kenksmingais organizmais susijusią padėtį vietoje:
                              
                                          i)
                                       
                                       
                                          kenksmingų organizmų nustatymas;
                                       
                                    
                                          ii)
                                       
                                       
                                          kenksmingų organizmų ekonominio poveikio vertinimas;
                                       
                                    
                                          iii)
                                       
                                       
                                          kenksmingų organizmų vystymosi rizikos vertinimas;
                                       
                                    
                        
                              b)
                           
                           
                              tyrimai ir apžvalgos, siekiant tęsti zonų, kurios turi būti saugomos nuo kenksmingų organizmų patekimo į jas, priežiūrą.
                           
                        
            
                  2.
               
               
                  Augalams arba augaliniams produktams kenksmingų organizmų prevencijos priemonės:
                  
                              a)
                           
                           
                              prevencinės priemonės, kurių imtasi dėl augalų, augalinių produktų ir kitų subjektų, įtariamų esant užterštais;
                           
                        
                              b)
                           
                           
                              ūkių tikrinimai, kuriais siekiama užtikrinti, kad būtų laikomasi augalų arba augalinių produktų fitosanitarijos reikalavimų;
                           
                        
                              c)
                           
                           
                              oficialios fitosanitarijos apžvalgos ir įspėjimo dėl pasėlių užteršimo kenksmingais organizmais tinklų rengimas;
                           
                        
                              d)
                           
                           
                              laboratorijoje arba lauke atliekami oficialūs bandymai, ieškant priemonių, kaip išvengti kenksmingų organizmų daromos žalos arba ją sumažinti:
                              
                                          i)
                                       
                                       
                                          atsparių rūšių tyrimas;
                                       
                                    
                                          ii)
                                       
                                       
                                          cheminės ar biologinės kontrolės arba profilaktinių metodų tyrimas;
                                       
                                    
                                          iii)
                                       
                                       
                                          kenksmingų organizmų biologijos tyrimai;
                                       
                                    
                        
                              e)
                           
                           
                              tyrimai, kaip pagerinti kenksmingų organizmų diagnostikos metodus.
                           
                        
            
                  3.
               
               
                  Gydomosios priemonės nuo augalams arba augaliniams produktams kenksmingų organizmų:
                  
                              a)
                           
                           
                              pasėliams ir laukinei augmenijai, įskaitant miškus, kenksmingų organizmų bendros kontrolės oficialių programų įgyvendinimas;
                           
                        
                              b)
                           
                           
                              gydomosios priemonės, taikomos augalams ir augaliniams produktams:
                              
                                          i)
                                       
                                       
                                          sunaikinimas;
                                       
                                    
                                          ii)
                                       
                                       
                                          dezinfekavimas, apdorojimas;
                                       
                                    
                                          iii)
                                       
                                       
                                          laboratoriniai bandymai.
                                       
                                    
                        
            
                  4.
               
               
                  Techninės pagalbos priemonės, kuriomis padedama įgyvendinti augalams ir augaliniams produktams kenksmingų organizmų kontrolės programas:
                  
                              a)
                           
                           
                              laboratorijų, kuriose Bendrijos atokiausių regionų oficialių valdžios institucijų prašymu atliekamas vertinimas arba nustatomi kenksmingi organizmai, įranga ir veikla;
                           
                        
                              b)
                           
                           
                              parama, skirta gamybos vienetams įkurti ir jų veiklai remti, siekiant atlikti biologinę kontrolę;
                           
                        
                              c)
                           
                           
                              parama, skirta augalų ir augalinių produktų, pateiktų tikrinti augalų sveikatą, dezinfekavimo ir laikymo įrenginiams įrengti, ir jų veiklai remti;
                           
                        
                              d)
                           
                           
                              už kontrolės programų vykdymą atsakingų darbuotojų techniniai mokymai;
                           
                        
                              e)
                           
                           
                              oficialių informavimo kampanijų ūkininkams arba visuomenei apie bendrus ar individualius kenksmingų organizmų kontrolės metodus vykdymas, įskaitant:
                              
                                          i)
                                       
                                       
                                          fitosanitarijos informacijos tinklų (bet kuria forma) kūrimas ir vystymas;
                                       
                                    
                                          ii)
                                       
                                       
                                          mokymo užsiėmimų ūkininkams rengimas;
                                       
                                    
                                          iii)
                                       
                                       
                                          oficialių informacinių susitikimų su kontrolės programomis susijusiais ūkininkais, visuomene ir organizacijomis rengimas.
                                       
                                    
                        
            B   DALIS
      Reikalavimus atitinkančios išlaidos
      
                  1.
               
               
                  Personalo sąnaudos, susijusios su specifinių paslaugų teikimu, kaip dalis paslaugų teikimo sutarčių.
               
            
                  2.
               
               
                  Vartojimo reikmenys ir įranga, naudojami taikant priemones.
               
            
                  3.
               
               
                  Paslaugų pirkimas arba transporto priemonių nuoma, jei jų reikia taikant priemones.